Document ID: 32008R0382

REGULAMENTUL (CE) NR. 382/2008 AL COMISIEI
din 21 aprilie 2008
privind normele de aplicare a regimului licențelor de import și export în sectorul cărnii de vită și mânzat
(Reformare)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1254/1999 al Consiliului din 17 mai 1999 privind organizarea comună a pieței în sectorul cărnii de vită și mânzat (1) în special articolul 29 alineatul (2), articolul 33 alineatul (12) și articolul 41,
întrucât:
(1)
Regulamentul (CE) nr. 1445/95 al Comisiei din 26 iunie 1995 privind normele de aplicare a regimului licențelor de import și export în sectorul cărnii de vită și mânzat și de abrogare a Regulamentului (CEE) nr. 2377/80 (2) a fost modificat substanțial de mai multe ori (3). Deoarece i se vor mai aduce și alte modificări, se recomandă reformarea sa din motive de claritate.
(2)
În conformitate cu Regulamentul (CE) nr. 1254/1999, toate importurile în Comunitate de produse enumerate la articolul 1 alineatul (1) litera (a) din regulamentul în cauză sunt condiționate de prezentarea unei licențe de import. Experiența a arătat necesitatea de a monitoriza îndeaproape evoluția schimburilor cu toate produsele din sectorul cărnii de vită și mânzat, acest lucru fiind deosebit de important pentru echilibrul acestei piețe extrem de sensibile. Prin urmare, pentru a îmbunătăți modul de gestionare a acestei piețe, ar trebui cerute licențe de import și pentru produsele care se încadrează la codurile NC 1602 50 31-1602 50 80 și 1602 90 69.
(3)
Este necesar să se monitorizeze importurile în Comunitate de masculi tineri din specia bovină, în special viței. Eliberarea licențelor de import pentru animalele în cauză ar trebui condiționată de indicarea țării de proveniență a acestora.
(4)
În temeiul articolului 6 alineatul (4) din Decizia 79/542/CEE a Consiliului din 21 decembrie 1976 privind întocmirea listei țărilor terțe din care statele membre autorizează importurile de bovine, porcine, ecvidee, ovine și caprine, carne proaspătă și produse din carne (4), transportul de bovine trebuie însoțit de certificatul sanitar-veterinar în original până la punctul de control la frontieră.
(5)
Există numere de ordine din Tariful vamal integrat al Comunităților Europene (TARIC) care permit identificarea contingentelor tarifare de import, a produselor implicate și, în anumite cazuri, a originii acestora. Statelor membre ar trebui să li se ceară să înscrie aceste numere pe licențele de import sau pe extras(e) din acestea și să le folosească în notificările lor către Comisie.
(6)
Autoritatea națională competentă care eliberează licențele de import nu cunoaște întotdeauna țara de origine a cantităților importate în cadrul contingentelor tarifare deschise pentru câteva țări sau cantitățile importate cărora li se aplică taxele din Tariful Vamal Comun (TVC). Identificarea țării de origine în cazul contingentelor tarifare sau în cazul importurilor nepreferențiale ar trebui să devină o cerință esențială în sensul Regulamentului (CEE) nr. 2220/85 al Comisiei din 22 iulie 1985 de stabilire a normelor comune de aplicare a regimului de garanții pentru produsele agricole (5) și ar trebui să se solicite înregistrarea țării de origine pentru contingentele în cauză și pentru importurile nepreferențiale din coloana 31 din licența de import sau din extrasul acesteia.
(7)
Regulamentul (CE) nr. 1254/1999 cere prezentarea unei licențe de export cu fixarea în avans a restituirii în cazul oricărei operațiuni de export pentru care se solicită o restituire la export. Ar trebui stabilite norme specifice de aplicare a acestui regim, care să definească în special dispoziții privind depunerea cererilor și informațiile care ar trebui incluse în cereri și licențe. Dispozițiile Regulamentului (CE) nr. 1291/2000 al Comisiei din 9 iunie 2000 de stabilire a normelor comune de aplicare a regimului de licențe de import și export și de certificate de fixare în avans pentru produsele agricole (6) ar trebui completate în consecință.
(8)
Articolul 33 alineatul (11) din Regulamentul (CE) nr. 1254/1999 prevede pentru volumul de export o serie de obligații care decurg din acordurile încheiate în conformitate cu articolul 300 din tratat, care ar trebui respectate pe baza licențelor de export. Prin urmare, ar trebui stabilite norme precise privind depunerea cererilor, eliberarea licențelor și perioada de valabilitate a acestor licențe.
(9)
De asemenea, deciziile privind cererile pentru licențe de export ar trebui notificate numai după o perioadă de reflecție, care va permite Comisiei să evalueze cantitățile solicitate și cheltuielile aferente și, după caz, să ia măsuri specifice privind cererile în cauză. Este în interesul solicitanților să se permită retragerea cererilor dacă s-a stabilit un coeficient de acceptare care li se aplică acestora.
(10)
În cazul solicitărilor privind cantități care nu depășesc 25 de tone, ar trebui să se permită, la cererea agentului economic, eliberarea imediată a licenței. Pentru a se preveni eludarea dispozițiilor standard, ar trebui limitată perioada de valabilitate a acestor licențe.
(11)
Pentru asigurarea unei gestionări foarte precise a cantităților exportate, ar trebui ca normele de toleranță prevăzute în Regulamentul (CE) nr. 1291/2000 să nu se aplice.
(12)
Este necesară includerea în prezentul regulament a dispozițiilor speciale privind exportul prevăzute de Regulamentul (CE) nr. 1643/2006 al Comisiei din 7 noiembrie 2006 privind normele de aplicare a regimului de asistență la exportul produselor din sectorul cărnii de vită și mânzat care beneficiază de un tratament special la importul într-o țară terță (7) și de Regulamentul (CE) nr. 2051/96 al Comisiei din 25 octombrie 1996 de stabilire a anumitor norme de aplicare pentru acordarea asistenței pentru exportul de carne de vită și mânzat, care poate beneficia de un tratament special la importul în Canada, și de modificare a Regulamentului (CE) nr. 1445/95 (8).
(13)
În vederea unei bune funcționări a acestor regimuri ale licențelor de import și export, Comisia are nevoie de informații precise privind cererile pentru licențe depuse și utilizarea celor eliberate. Eficiența administrativă prevede utilizarea unui format standard unic pentru comunicările făcute de statele membre către Comisie.
(14)
Măsurile prevăzute în prezentul regulament sunt conforme cu avizul Comitetului de gestionare a cărnii de vită și mânzat,
ADOPTĂ PREZENTUL REGULAMENT:
CAPITOLUL I
DOMENIUL DE APLICARE
Articolul 1
Prezentul regulament stabilește normele de aplicare a regimului licențelor de import și export în sectorul cărnii de vită și mânzat.
CAPITOLUL II
LICENȚE DE IMPORT
Articolul 2
(1) Toate importurile în Comunitate de produse menționate la articolul 1 alineatul (1) litera (a) din Regulamentul (CE) nr. 1254/1999 sau care se încadrează la codurile NC de la 1602 50 31 până la 1602 50 80 și 1602 90 69 sunt condiționate de prezentarea unei licențe de import.
(2) Pentru importurile de produse care se încadrează la codurile NC de la 0102 90 05 până la 0102 90 49, cu excepția contingentelor pentru bovine vii, reglementate prin regulamentele corespunzătoare ce stipulează normele de aplicare, cererea pentru licența de import și licența indică:
(a)
în căsuța 7, țara de proveniență;
(b)
în căsuța 8, țara de origine, care corespunde țării exportatoare în sensul anexei I partea 2 („Modele de certificate sanitar-veterinare”) din Decizia 79/542/CEE. Licența implică obligația de a importa din țara respectivă;
(c)
în căsuța 20, următoarea mențiune: „Țara de origine specificată în căsuța 8 corespunde țării exportatoare indicate pe certificatul sanitar-veterinar în original sau pe copia certificatului sanitar-veterinar”.
(3) Punerea în liberă circulație a animalelor menționate la alineatul (2) se face sub rezerva prezentării certificatului sanitar-veterinar în original sau a unei copii a acestuia certificată drept corectă de către punctul comunitar de control la frontieră, cu condiția ca țara emitentă să coincidă cu cea indicată în căsuța 8 a licenței de import.
Articolul 3
Licențele sunt valabile timp de 90 de zile de la data eliberării, în conformitate cu articolul 23 alineatul (1) din Regulamentul (CE) nr. 1291/2000.
Articolul 4
Garanția pentru licențele de import este de:
(a)
5 EUR/cap pentru animale vii;
(b)
12 EUR la 100 kg greutate netă pentru alte produse.
Articolul 5
(1) Fără a aduce atingere unor dispoziții mai specifice, se solicită cereri de licențe pentru produsele care se încadrează la un singur cod NC sau la unul din grupurile de coduri NC enumerate la aceeași liniuță din anexa I.
(2) Informațiile care figurează în cerere sunt reluate în licență.
(3) În cazul importurilor efectuate în cadrul unui contingent la import, organismul care eliberează licența de import indică numărul de ordine pentru contingentul din Tariful vamal integrat al Comunităților Europene (TARIC) în căsuța 20 a licenței sau a extraselor respective.
Articolul 6
(1) În cea de-a zecea zi a fiecărei luni, cel târziu, statele membre notifică Comisiei cantitățile de produse, exprimate în funcție de greutatea în kilograme a produsului sau de numărul de capete, pentru care au fost eliberate licențe de import în luna anterioară în cadrul importurilor realizate în afara contingentului.
(2) La data de 31 octombrie a fiecărui an, cel târziu, statele membre notifică Comisiei cantitățile de produse, exprimate în funcție de greutatea în kilograme a produsului sau de numărul de capete, pentru care licențele de import eliberate în perioada începând cu 1 iulie a anului precedent până la 30 iunie a anului în cauză nu au fost utilizate în cadrul importurilor realizate în afara contingentului.
(3) La data de 31 octombrie a fiecărui an, cel târziu, statele membre notifică Comisiei cantitățile de produse, exprimate în funcție de greutatea în kilograme a produsului sau de numărul de capete, defalcate pe luna de import și pe țara de origine, care au fost puse efectiv în liberă circulație în perioada începând cu 1 iulie a anului precedent până la 30 iunie a anului în cauză în cadrul importurilor realizate în afara contingentului.
Cu toate acestea, începând cu 1 iulie 2009, statele membre transmit Comisiei detalii referitoare la cantitățile de produse puse în liberă circulație începând cu 1 iulie 2009 în cadrul importurilor realizate în afara contingentului, în conformitate cu articolul 4 din Regulamentul (CE) nr. 1301/2006 al Comisiei (9).
Articolul 7
Notificările menționate la articolul 6 alineatele (1) și (2) și la articolul 6 alineatul (3) primul paragraf se realizează în conformitate cu cele indicate în anexele II, III și IV, utilizându-se categoriile de produse indicate în anexa V.
Articolul 8
(1) În cazul în care cantitatea importată efectiv este atribuită licenței sau extrasului, țara de origine trebuie precizată în coloana 31 din licența de import sau din extrasul acesteia, alături de informațiile deja prevăzute în Regulamentul (CE) nr. 1291/2000.
(2) Cerința stabilită la alineatul (1) din prezentul articol este o cerință principală în sensul articolului 20 din Regulamentul (CEE) nr. 2220/85.
CAPITOLUL III
LICENȚE DE EXPORT
Articolul 9
Fără a aduce atingere articolului 5 alineatul (1) din Regulamentul (CE) nr. 1291/2000, toate exporturile din sectorul cărnii de vită și mânzat pentru care a fost solicitată o restituire la export necesită prezentarea unei licențe de export cu restituirea fixată în avans, în conformitate cu dispozițiile articolelor 10-16 din prezentul regulament.
Articolul 10
(1) Perioada de valabilitate a licențelor pentru exporturile de produse pentru care se solicită o restituire și care fac obiectul eliberării unei licențe de export cu fixare în avans a restituirii, calculată începând cu data eliberării în sensul articolului 23 alineatul (2) din Regulamentul (CE) nr. 1291/2000, este:
(a)
cinci luni plus luna curentă, pentru produsele care se încadrează la codul NC 0102 10, și 75 de zile, pentru produsele care se încadrează la codurile NC 0102 90 și ex 1602;
(b)
60 de zile pentru alte produse.
(2) Valabilitatea licențelor pentru exporturile de carne de vită și mânzat eliberate în conformitate cu procedura prevăzută la articolul 49 din Regulamentul (CE) nr. 1291/2000 expiră la sfârșitul:
(a)
celei de-a cincea luni, începând cu luna eliberării acestora în sensul articolului 23 alineatul (2) din regulamentul în cauză pentru produsele care se încadrează la codul NC 0102 10;
(b)
celei de-a patra luni, începând cu luna eliberării acestora în sensul articolului 23 alineatul (2) din regulamentul în cauză pentru alte produse.
(3) Prin derogare de la articolul 49 alineatul (5) din Regulamentul (CE) nr. 1291/2000, termenul-limită de 21 de zile pentru produsele care se încadrează la codul NC 0102 10 se înlocuiește cu 90 de zile.
(4) Cererile de licență și licențele trebuie să includă, în căsuța 15, descrierea produsului, în căsuța 16, codul format din 12 cifre din nomenclatura produselor agricole pentru restituirile la export și, în căsuța 7, țara de destinație.
(5) Categoriile de produse menționate la articolul 14 al doilea paragraf din Regulamentul (CE) nr. 1291/2000 sunt enumerate în anexa VI la prezentul regulament.
Articolul 11
Garanția pentru licențe cu fixare în avans a restituirii este de:
(a)
26 EUR/cap pentru animale vii;
(b)
15 EUR la 100 kg pentru produsele care se încadrează la codul 0201 30 00 9100 din nomenclatura produselor agricole pentru restituirile la export;
(c)
9 EUR la 100 kg greutate netă pentru alte produse.
Articolul 12
(1) Cererile pentru licențe de export cu fixare în avans a restituirii menționate la articolul 10 alineatele (1), (2) și (3) pot fi depuse la autoritățile competente, în fiecare săptămână, de luni până vineri.
Licențele de export se eliberează în miercurea următoare săptămânii în care a fost depusă cererea, cu condiția ca niciuna dintre măsurile speciale prevăzute la alineatele (2) sau (3) ale prezentului articol să nu fi fost luată între timp de către Comisie.
Cu toate acestea, licențele solicitate în cadrul articolului 16 din Regulamentul (CE) nr. 1291/2000 se eliberează imediat.
Prin derogare de la al doilea paragraf din prezentul alineat, Comisia poate, în conformitate cu procedura prevăzută la articolul 43 alineatul (2) din Regulamentul (CE) nr. 1254/1999, să stabilească o altă zi decât cea de miercuri pentru eliberarea licențelor de export, în cazul în care această zi nu poate fi respectată.
(2) În cazul în care eliberarea licențelor de export generează sau riscă să genereze depășirea sumelor bugetare disponibile sau epuizarea cantităților maxime pentru care se pot acorda restituiri la export pe parcursul perioadei respective, luând în considerare limitele prevăzute la articolul 33 alineatul (11) din Regulamentul (CE) nr. 1254/1999, sau nu permite continuarea exporturilor pe restul perioadei în cauză, Comisia poate:
(a)
să stabilească un procent de acceptare pentru cantitățile solicitate;
(b)
să respingă cererile pentru care nu au fost încă acordate licențe;
(c)
să suspende depunerea cererilor pentru licențe pe o durată de cel mult cinci zile lucrătoare, cu posibilitatea de extindere în conformitate cu procedura prevăzută la articolul 43 alineatul (2) din Regulamentul (CE) nr. 1254/1999.
În cazurile prevăzute la primul paragraf litera (c), cererile pentru licențe de export introduse în perioada de suspendare nu sunt admise.
Măsurile prevăzute la primul paragraf pot fi puse în aplicare sau modulate în funcție de categoria de produs și de destinația sau de grupul de destinații.
(3) Măsurile prevăzute la alineatul (2) pot fi adoptate, de asemenea, în cazul în care cererile pentru licențe de export se referă la cantități care depășesc sau riscă să depășească cantitățile desfăcute în mod normal pentru o destinație sau un grup de destinații și în cazul în care eliberarea licențelor solicitate prezintă riscul unor speculații, al denaturării concurenței între agenții economici sau al perturbării schimburilor comerciale respective sau a pieței comunitare.
(4) În cazul în care cantitățile pentru care se depun cereri sunt respinse sau reduse, garanția este înapoiată imediat pentru toate cantitățile pentru care cererile nu au fost acceptate.
(5) Prin derogare de la alineatul (1), în cazul în care se stabilește un procentaj de acceptare mai mic de 90 %, licențele se eliberează cel târziu în a unsprezecea zi lucrătoare următoare publicării procentajului respectiv în Jurnalul Oficial al Uniunii Europene. În termen de zece zile de la publicare, solicitanții pot:
(a)
fie să își retragă cererea, caz în care garanția este înapoiată imediat; fie
(b)
să ceară eliberarea imediată a licenței, caz în care autoritatea competentă eliberează licența fără întârziere, dar nu mai devreme de a cincea zi lucrătoare de la data depunerii cererii.
(6) Fără a aduce atingere alineatului (1), licențele pentru o cantitate care nu depășește 25 de tone de produse care se încadrează la codurile NC 0201 și 0202 se eliberează imediat. În astfel de cazuri, prin derogare de la articolul 10 din prezentul regulament, perioada de valabilitate a licențelor este limitată la cinci zile lucrătoare de la data eliberării lor efective în sensul articolului 23 alineatul (2) din Regulamentul (CE) nr. 1291/2000, iar căsuța 20 din cererile de licență și din licențe conține cel puțin una dintre mențiunile enumerate în partea A din anexa VII la prezentul regulament.
Articolul 13
(1) Cantitățile exportate în cadrul toleranței menționate la articolul 8 alineatul (4) din Regulamentul (CE) nr. 1291/2000 nu conferă dreptul la plata unei restituiri, în cazul în care exportul are loc pe baza licenței menționate la articolul 10 alineatele (1), (2) și (3) din prezentul regulament și licența cuprinde, în căsuța 22, următoarea mențiune:
„Restituire valabilă pentru […] tone (cantitatea pentru care se eliberează licența)”.
(2) Articolul 18 alineatul (3) litera (b) a doua liniuță din Regulamentul (CE) nr. 800/1999 al Comisiei (10) nu se aplică restituirilor speciale la exportul produselor care se încadrează la codurile NC 0201 30 00 91 00 și 0201 30 00 91 20 din nomenclatura produselor agricole pentru restituirile la export stabilită prin Regulamentul (CEE) nr. 3846/87 al Comisiei (11), prin care aceste produse au fost plasate sub regim de antrepozit vamal în conformitate cu articolul 4 din Regulamentul (CE) nr. 1741/2006 al Comisiei (12).
Articolul 14
(1) Prezentul articol se aplică exporturilor efectuate în temeiul Regulamentului (CE) nr. 1643/2006.
(2) Cererile de licențe pentru produsele menționate la articolul 1 din Regulamentul (CE) nr. 1643/2006 pot fi depuse numai în statele membre care îndeplinesc condițiile de sănătate impuse de țara importatoare.
(3) În căsuța 7 din cererile pentru licență și din licență se introduce mențiunea „USA”. Licențele impun obligația ca exportul din statul membru emitent să se efectueze spre destinația menționată.
(4) Fără a aduce atingere articolului 8 alineatul (4) din Regulamentul (CE) nr. 1291/2000, cantitățile exportate nu trebuie să le depășească pe cele indicate în licență. În căsuța 19 din licențe se introduce cifra „0”.
(5) În căsuța 22 din licențe se introduce una dintre mențiunile din anexa VII partea B.
(6) Comisiei îi sunt notificate de către statele membre:
(a)
până la ora 18.00 (ora Bruxelles-ului) a fiecărei zi lucrătoare, cantitatea totală de produse pentru care au fost depuse cereri;
(b)
cel târziu până la sfârșitul lunii în care au fost depuse cererile, o listă cu solicitanții.
(7) În cazul în care cantitățile pentru care au fost solicitate licențe depășesc cantitățile disponibile, Comisia stabilește un procent unic de acceptare a cantităților solicitate.
(8) Licențele se eliberează în cea de-a zecea zi lucrătoare care urmează datei depunerii cererii. Nu se eliberează licențe pentru cererile care nu au fost notificate Comisiei.
(9) Fără a aduce atingere articolului 10 alineatele (1), (2) și (3) din prezentul regulament, licențele sunt valabile timp de 90 de zile de la data efectivă a eliberării, în sensul articolului 23 alineatul (2) din Regulamentul (CE) nr. 1291/2000, dar nu mai târziu de data de 31 decembrie a anului eliberării acesteia.
(10) În cazul în care cantitățile pentru care s-au depus cereri sunt reduse în temeiul alineatului (7), garanția este înapoiată imediat pentru toate cantitățile neacordate.
(11) În plus față de cerințele specificate la articolul 32 alineatul (1) litera (b) din Regulamentul (CE) nr. 1291/2000, înapoierea garanției pentru licențele de export este condiționată de prezentarea dovezii sosirii la destinație, în sensul articolului 35 alineatul (5) din regulamentul în cauză.
Articolul 15
(1) Prezentul articol se aplică exporturilor către Canada în conformitate cu Regulamentul (CE) nr. 2051/96.
(2) Cererile de licențe pentru produsele menționate la articolul 1 din Regulamentul (CE) nr. 2051/96 pot fi depuse numai în statele membre care îndeplinesc condițiile de sănătate impuse de autoritățile canadiene.
(3) În căsuța 7 din cererile de licențe și din licențe se introduce mențiunea „Canada”. Licențele impun obligația ca exportul din statul membru emitent să se efectueze spre destinația menționată.
(4) Fără a aduce atingere articolului 8 alineatul (4) din Regulamentul (CE) nr. 1291/2000, cantitățile exportate nu trebuie să le depășească pe cele indicate în licență. În căsuța 19 din licențe se introduce cifra „0”.
(5) În căsuța 22 din licențe se introduce una dintre mențiunile din anexa VII partea C.
(6) Comisiei îi sunt notificate de către statele membre:
(a)
până la ora 18.00 (ora Bruxelles-ului) a fiecărei zi lucrătoare, cantitatea totală de produse pentru care au fost depuse cereri;
(b)
cel târziu până la sfârșitul lunii în care au fost depuse cererile, o listă cu solicitanții.
(7) În cazul în care cantitățile pentru care s-au solicitat licențe depășesc cantitățile disponibile, Comisia fixează un procent unic de acceptare aplicabil cantităților solicitate.
(8) Licențele se eliberează în cea de-a zecea zi lucrătoare care urmează datei depunerii cererii. Nu se eliberează licențe pentru cererile care nu au fost notificate Comisiei.
(9) Fără a aduce atingere articolului 10 alineatele (1), (2) și (3) din prezentul regulament, licențele sunt valabile timp de 90 de zile de la data efectivă a eliberării, în sensul articolului 23 alineatul (2) din Regulamentul (CE) nr. 1291/2000, dar nu mai târziu de data de 31 decembrie a anului de eliberare a acesteia.
(10) În cazul în care cantitățile pentru care s-au depus cereri sunt reduse în temeiul alineatului (7), garanția este înapoiată imediat pentru toate cantitățile neacordate.
(11) În plus față de cerințele specificate la articolul 32 alineatul (1) litera (b) din Regulamentul (CE) nr. 1291/2000, înapoierea garanției pentru licențele de export este condiționată de prezentarea dovezii sosirii la destinație, în sensul articolului 35 alineatul (5) din regulamentul în cauză.
Articolul 16
(1) Comisiei îi sunt notificate de către statele membre:
(a)
în fiecare zi de vineri, începând cu ora 13.00:
(i)
cererile de licență cu fixare în avans a restituirii menționate la articolul 10 alineatele (1), (2) și (3) sau faptul că nu au fost depuse cereri în intervalul luni-vineri al săptămânii în cauză;
(ii)
cererile de licență menționate la articolul 49 din Regulamentul (CE) nr. 1291/2000 sau faptul că nu au fost depuse cereri de licență în intervalul luni-vineri al săptămânii în curs;
(iii)
cantitățile pentru care au fost eliberate licențe în temeiul articolului 12 alineatul (6) din prezentul regulament sau faptul că nu au fost eliberate licențe în intervalul luni-vineri al săptămânii în cauză;
(iv)
cantitățile pentru care au fost eliberate licențe în urma cererilor menționate la articolul 49 din Regulamentul (CE) nr. 1291/2000, specificându-se data depunerii cererii de licență și țara de destinație, în intervalul luni-vineri al săptămânii în cauză;
(v)
cantitățile pentru care au fost retrase cereri de licență de export în temeiul articolului 12 alineatul (5) din prezentul regulament, pe durata săptămânii în cauză;
(b)
înainte de data de 15 a fiecărei luni, pentru luna precedentă:
(i)
cererile de licență menționate la articolul 16 din Regulamentul (CE) nr. 1291/2000;
(ii)
cantitățile pentru care au fost eliberate licențe în temeiul articolului 10 alineatele (1), (2) și (3) din prezentul regulament și care nu au fost utilizate.
(2) Notificările menționate la alineatul (1) trebuie să specifice:
(a)
cantitatea în greutate a produsului pentru fiecare categorie menționată la articolul 10 alineatul (5);
(b)
defalcarea cantității în funcție de destinație pentru fiecare categorie.
De asemenea, notificarea menționată la alineatul (1) litera (b) punctul (ii) trebuie să specifice valoarea restituirii pentru fiecare categorie.
(3) Toate notificările menționate la alineatul (1), inclusiv notificările „zero”, se fac în conformitate cu modelul stabilit în anexa VIII.
CAPITOLUL IV
DISPOZIȚII FINALE
Articolul 17
Regulamentul (CE) nr. 1445/95 se abrogă.
Trimiterile la regulamentul abrogat se interpretează ca trimiteri la prezentul regulament și se citesc în conformitate cu tabelul de corespondență de la anexa X.
Articolul 18
Prezentul regulament intră în vigoare în a zecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 21 aprilie 2008.

Labels: 3
17
6